شەفەق نیوز/ لە یەکەم رووژ جەژن رەمەزان،  جموجویل گەشتیاری و بازرگانی لە دەروازەی ناودەوڵەتی حاجی ئۆمەران وسیەێد، و ئەوەیش تەنیا ئەرا یەک رووژ بوود و ئەرا رووژەیل دویاتر ئاسایی بوود.
سیروان حسێن، قسەکەر دەروازەی ناودەوڵەتی حاجی ئۆمەران ڕاگەیاند: "ئەرا رووژەیل پشوو جەژن رەمەزان رووژانە گەشتیاری فرەێ شارەیل خوەرهەڵات كوردستان و ئیران روی لە هەرێم كوردستان کەن، بە پێچەوانەیش خەڵك هەرێم كوردستان ئەرا گەشت روی لە ئیران کەن''.
وتیش: "وەپەی پڕۆتۆكۆڵ ناوبەین هەرێم کوردستان و ئیران، ساڵانە لە جەژنەیل فەرمی دەروازەگە وە روی گەشتیاری و جموجویل بازرگانی بەسیەێد، ئەراوە  لە جەژن رەمەزان تەنیا رووژ یەكەم جەژن جموجویل بازرگانی و گەشتیاری لە دەروازەی حاجی ئۆمەران وسیەێد".
